**CSENGŐD KÖZSÉG POLGÁRMESTERE**

### 

### ELŐTERJESZTÉS

(a Képviselő-testület 2019. október 31-ei alakuló ülésére)

**TÁRGY: Támogatási kérelem benyújtása a Kedvezményezett Települések Gazdaságélénkítő Programjában való részvélre**

A Magyarország egyes területei közötti gazdasági egyenlőtlenség csökkentése érdekében szükséges fejlesztési programcsomagról szóló 1403/2019. (VII. 5.) Korm. határozat 1. melléklet 11. pontja szerint Csengőd a Kedvezményezett Települések Gazdaságélénkítő Programjában részt vevő településnek minősül.

Magyarország Belügyminisztere Támogatási felhívást tett közzé a Kedvezményezett Települések Gazdaságélénkítő Programjában való részvételére.

A támogatás maximális időtartama 2019. szeptember 2. napjától 2020. december 31. napjáig tarthat.

A támogatás célja a Magyarország egyes területei közötti gazdasági egyenlőtlenség csökkentése érdekében szükséges fejlesztési program kidolgozásáról szóló 1206/2019. (IV. 18.) Korm. határozatában, valamint a Magyarország egyes területei közötti gazdasági egyenlőtlenség csökkentése érdekében szükséges fejlesztési programcsomagról szóló 1403/2019. (VII. 5.) Korm. határozatában foglaltak (a továbbiakban: Program) keretében olyan vissza nem térítendő támogatás nyújtása, amely hatékonyan elősegíti a kedvezményezett térségek gazdasági, munkaerő-piaci hátrányainak csökkentését, valamint a helyi foglalkoztatás bővítését és a vidék lakosságmegtartó képességének növelését.

A támogatással a Kedvezményezett olyan mintaprogramot indíthat, amely a támogatási időszakot követően biztosítja a hosszú távú fenntarthatóságát, működtetését. A Program lehetőséget nyújt a lakossági és a piaci igényeknek megfelelő település- és termékmarketing tevékenységre és a települések közötti együttműködés támogatására.

A támogatott programban a Kedvezményezett egyrészt a már jól működő, egymásra épülő  közfoglalkoztatási alapon létrehozott tevékenységére alapozva bővítheti a meglévő termelőkapacitásait (épületvásárlás, felújítás, ingatlan adásvétel, eszközbeszerzés, piackutatás, termékmarketing stb.) és válhat piaci szereplővé.  Ezzel, illetve új gazdaságélénkítő program indításával a település és a térség foglalkoztatási  mutatója emelkedik.

**Támogatás forrása, mértéke:**

A tervezett programok megvalósítására forrást Magyarország 2019. évi központi költségvetéséről szóló 2018. évi L. törvény 1. melléklet XIV. Belügyminisztérium fejezet, 20. Fejezeti kezelésű előirányzatok cím, 5. Társadalmi felzárkózást segítő programok alcím 13. A „Felzárkózó települések” hosszú távú programjának támogatása alcím jogcímcsoport terhére biztosít a Belügyminisztérium.

A Támogatás intenzitása100 %.

**A Támogatás feltételei:**

1. Kedvezményezett a támogatást az Áht., az Ávr., és a fejezeti és központi kezelésű előirányzatok felhasználásának rendjéről szóló  **18/2019. (V. 10.) BM rendeletben** foglaltak, továbbá belső gazdálkodási és kötelezettségvállalási szabályzatainak megfelelően használhatja fel.
2. A támogatás időszaka alatt a Kedvezményezettnek beszámolási kötelezettsége keletkezik. Az első részbeszámoló leadási határideje 2019. december 31. napja. Ezt követően Kedvezményezett minden negyedévet követően köteles részbeszámolókat készíteni, melyek leadási határideje a negyedévet követő hó 15. napja (kivéve a negyedik negyedéves beszámolót, melynek leadási határideje mindig az év utolsó napja, azaz december 31.).
3. A támogatás folyósításának feltétele, hogy az államháztartásról szóló 2011. évi CXCV. törvény (a továbbiakban: „**Áht**.”) szerinti összeférhetetlenségi ok a Kedvezményezettel szemben nem áll fenn.
4. A támogatás visszaigényelhető általános forgalmi adó (a továbbiakban: „ÁFA”) megfizetésére nem használható fel. A Kedvezményezett nyilatkozata az ÁFA levonási joggal kapcsolatban (támogatási kérelem 2. melléklete). Amennyiben a Kedvezményezett a jogállása változása miatt, vagy más okból a támogatási kérelem 2. számú melléklet szerinti nyilatkozata ellenére a támogatás felhasználása során a fizetendő adójából rá áthárított, vagy az általa megállapított adót levonta, vagy a keletkező adóterhet másra áthárította, a levonásba helyezett, illetve áthárított és a Támogató által is támogatott ÁFA összegének megfelelő összegű támogatási részt köteles a jogosulatlanul igénybe vett támogatásokra vonatkozó szabályok szerint visszatéríteni a Támogató részére.
5. A Kedvezményezett köteles a támogatás felhasználása során – ha ennek a közbeszerzésekről szóló 2015. évi CXLIII. törvény szerinti feltételei fennállnak – közbeszerzési eljárást lefolytatni.
6. A Kedvezményezett a támogatott tevékenység megvalósítása során más támogatást sem hazai, sem uniós forrásból nem vehet igénybe.
7. Kedvezményezett vállalja, hogy a támogatott tevékenységgel létrehozott kapacitásokat, szolgáltatásokat az eredeti foglalkoztatási célnak megfelelően a beruházás befejezésétől (üzembe helyezés időpontjától), a végbeszámoló elfogadásától számított 10 évig folyamatosan fenntartja és működteti.

**A Támogatási kérelem benyújtásakor csatolandó dokumentumok:**

* aláírási címpéldány;
* 100 %-os önkormányzati tulajdonú nonprofit gazdasági társaság, szociális szövetkezet estén alapszabály;
* 30 napnál nem régebbi tulajdoni lap másolat;
* ingatlan adásvétele esetén értékbecslés;
* gazdasági környezet, működtetés fenntarthatóságának, a foglalkoztatottság megalapozottságának bemutatása;
* képviselő-testületi döntés a támogatási kérelem benyújtásáról, az abban foglaltak megvalósításáról;
* polgármester nyilatkozata arra vonatkozóan, hogy a program megvalósításához szükséges szakember/ek rendelkezésre állnak, vagy legkésőbb a program megkezdéséig rendelkezésre áll;
* a felvevő piac bemutatása;
* felhatalmazó levél

Építésiengedély-köteles tevékenység esetén:

* jogerős építési engedélyt (jogerős építési engedély hiányában, 2020. január 31-éig arra vonatkozó nyilatkozatát, hogy az építési engedély iránti kérelmet az építéshatóságnál benyújtotta);
* részletes műszaki leírást, árazott költségvetést, valamint tervdokumentációt, amennyiben az rendelkezésre áll.

Nem építésiengedély-köteles tevékenység esetén:

* építéshatóság nyilatkozatát arra vonatkozóan, hogy a támogatott tevékenység nem építési engedély köteles;
* műszaki leírást, tervdokumentációt, árazott költségvetést.

Eszközbeszerzés esetén:

* árajánlatokat (3 db), ha a beszerzés nem éri el a közbeszerzési értékhatárt.
* költség- és feladattervet;
* nyilatkozatot ÁFA-levonásról;
* 368/2011. (XII. 31.) Korm. rendelet 75. § (2)-3a) bekezdése szerinti Nyilatkozatot.

**A Támogatással kapcsolatos egyéb előírások:**

* Kedvezményezett az általa megvalósított beruházás jellegétől függően nyílt piaci alapon történő foglalkoztatást vállal;
* pénzügyi tervet a támogatott tevékenység pénzügyi ütemezésére és a mérföldkövek meghatározására (melyet legkésőbb a második részbeszámoló benyújtásával egy időben, annak mellékleteként köteles becsatolni Kedvezményezett);
* a beruházás befejezését követően – a beszerzési értéktől függetlenül – nyilvántartja, aktiválja a megvalósított fejlesztést, a támogatásból beszerzett tárgyi eszközöket és immateriális javakat, valamint 10 évig nem idegenítheti el;
* Kedvezményezettnek biztosítania kell valamennyi − jogszabály alapján beszedési megbízással megterhelhető − fizetési számlájára vonatkozóan a támogató javára szóló beszedési megbízás benyújtására vonatkozó felhatalmazó nyilatkozatot (a pénzügyi fedezethiány miatt nem teljesíthető fizetési megbízás esetére), a követelés legfeljebb harmincöt napra való sorba állítására vonatkozó rendelkezéssel együtt;
* Támogatást a Támogatási kérelem benyújtását megelőzően 2019. szeptember 2. napjától keletkezett, a Támogatói Okiratban meghatározott költségelemekre lehet felhasználni;
* Kedvezményezett a Támogatási előleget erre a célra elkülönített bankszámláján köteles kezelni;
* Kedvezményezett köteles a Támogatás felhasználásáról számvitelileg elkülönített nyilvántartást vezetni;
* **a program fizikai befejezésének, pénzügyi teljesítésnek határideje 2020. december 31. Kedvezményezett 2021. március 31-ig szakmai és pénzügyi végbeszámolót köteles benyújtani.**

**A Támogatási kérelem benyújtásának határideje és módja:**

**A Támogatási kérelem benyújtásának határideje: 2019. november 15.**

A Támogatási kérelmet elektronikus úton a [gazdasagfejlesztes@bm.gov.hu](mailto:gazdasagfejlesztes@bm.gov.hu) e-mail címre, és papíralapon (postára adás napja) is be kell nyújtani a Belügyminisztérium KVHÁT Közfoglalkoztatási Stratégiai és Koordinációs Főosztálya részére.

**A Támogatásból kizárásra kerül, aki**

1. nem jogosult a Támogatási kérelem benyújtására;
2. nem a megadott módon és/vagy formában nyújtja be Támogatási kérelmét.

**További kizáró okok**

Nem indulhat Kedvezményezettként, illetve a részvételből kizárásra kerül az az önkormányzat, illetve gazdálkodó szervezet

* amely jogerős végzéssel elrendelt felszámolási, csőd-, végelszámolási vagy egyéb − a megszüntetésre irányuló, jogszabályban meghatározott − eljárás alatt áll,
* amelynek lejárt esedékességű, meg nem fizetett köztartozása van, kivéve, ha számára a hatóság fizetési halasztást vagy részletfizetést engedélyezett,
* amely nem felel meg az Áht. 50. §-ában meghatározott feltételeknek,
* amelynek esetében a rendezett munkaügyi kapcsolatok Ávr. 82. §-ában meghatározott feltételei nem teljesülnek,
* amellyel kapcsolatban az Ávr. 96. § a)-i) pontjaiban meghatározott bármely körülmény bekövetkezett,
* amely a közpénzekből nyújtott támogatások átláthatóságáról szóló 2007. évi CLXXXI. törvény 6. §-a alapján nem indulhat pályázóként, illetve amely a 8. §-a szerinti közzétételi kötelezettségének nem tett eleget.

A fentiek alapján javaslom, hogy a Képviselő-testület a határozat-javaslatban foglaltak szerint döntsön.

**C s e n g ő d, 2019. október 28.**

**Pivarcsi Csaba s.k.**

polgármester

**H A T Á R O Z A T- J A V A S L A T**

Csengőd Község Önkormányzatának Képviselő-testülete

1. Magyarország Belügyminisztere által meghirdetett, a Kedvezményezett Települések Gazdaságélénkítő Programjában való részvételére szóló Támogatási felhívásra támogatási kérelmet kíván benyújtani.
2. felhatalmazza a Polgármestert
   1. a támogatási kérelem előkészítésére és benyújtása, valamint a benyújtáshoz szükséges nyilatkozatok, jognyilatkozatok megtételére, dokumentumok aláírására.
   2. a támogatási kérelem előkészítése, benyújtása, valamint a megvalósítás során a Csengődi Szociális Szövetkezettel együttműködik.

**Felelős:** polgármester

**Határidő:** folyamatos, illetve támogatási kérelem benyújtásának határideje.